ไฟแนนซ์ทูเดย์
พ.ร.ก.โอนหนี้กองทุนฟื้นฟู 1.14 ล้านล้านบาท
16 ก.พ. 2555

พ.ร.ก.โอนหนี้กองทุนฟื้นฟู 1.14 ล้านล้านบาท 
ทำให้ เดอะโต้งกิตติรัตน์ ณ ระนอง รองนายกรัฐมนตรีและ รมว.คลัง อ่วมอรทัย มีแต่คนเป็นห่วงว่า จะเอาอยู่หรือไม่?
ล่าสุด ไปชี้แจงศาลรัฐธรรมนูญ กองเชียร์เอาใจช่วยกันจนแทบลืมหายใจ ลุ้นให้ กิตติรัตน์ ชี้แจงเข้าประเด็น หักล้างฝ่ายตรงข้ามได้ ไม่ออกอ่าวออกทะเล น้ำท่วมทุ่ง แต่ก็ไม่วายต้องทำใจ จะเป็นอย่างไรก็ตามแต่บุญแต่กรรม วันที่ 22 ก.พ.นี้รู้กันว่า หมู่หรือจ่า
ยังงงกันได้อีก สำหรับนโยบายของ กิตติรัตน์ ที่ฟาดหางมาจากการออก พ.ร.ก.โอนหนี้ ที่พลิกล็อกเก็บค่าต๋งแบงก์รัฐสูงลิ่ว 0.47% โดยที่ไม่ปรึกษาหารือผู้บริหารกระทรวงการคลัง หรือแม้กระทั่งธนาคารรัฐสักคำว่า ไม่ใช่ของกล้วยๆ ต้องแก้กฎหมายจัดตั้งกองทุนขึ้นมาอีก ถือเป็นเรื่องใหญ่ เพื่อไปทำเรื่องเล็กๆ และเรื่องไม่ใช่เรื่อง มันคุ้มกันหรือไม่เดอะโต้งตอบได้...
ด้านสถาบันคุ้มครองเงินฝากที่เจอไปสองเด้ง ทั้งลดอัตราการเก็บเงินจากสถาบันการเงินเหลือ 0.01% จาก 0.4% และยังมีนโยบายจาก กิตติรัตน์ ให้ไปพิจารณาเพิ่มการคุ้มครองเงินฝากมากกว่า 1 ล้านบาท ที่จะมีผลเดือน ส.ค.นี้ แต่ผู้บริหารสถาบันคุ้มครองเงินฝากก็ยังกัดฟันออกมาบอกว่า เอาอยู่ คุ้มครองเงินฝากไม่มีปัญหา หากมีปัญหาเงินไม่พอ ก็ให้คลังกู้เงินมาให้ ก็ได้แต่งงๆ ว่า สถาบันคุ้มครองเงินฝากจะไปต่างอะไรกับกองทุนฟื้นฟูในอดีต ที่เป็นปัญหายิ่งแก้ยิ่งมั่ว
การแต่งตั้งรองอธิบดีกรมกองต่างๆ ของกระทรวงการคลัง ในตอนนี้ยังเคาะกันไม่ลง เลื่อนการประชุมมา 3 ครั้งแล้ว ปัญหาไม่ลงตัวอยู่ที่ตำแหน่งรองอธิบดีกรมสรรพากรแค่ 1 ตำแหน่งเท่านั้น ที่มีมือดีที่มองไม่เห็น ต้องการดันน้องสาวของอธิบดีคนหนึ่ง ที่เป็นตัวเต็งเก็งหนึ่งในตำแหน่งปลัดกระทรวงการคลังคนใหม่ขึ้นนั่งเก้าอี้นี้เพื่อรอเติบโต ทั้งๆ ที่ความอาวุโสและฝีมือยังไม่ถึงขั้น แต่ฝีเท้าเข้าขั้นเทพ 
เรื่องอย่างนี้กระทรวงการคลังมีบทเรียนเจ็บปวดมาแล้ว ว่าการแต่งตั้งรองอธิบดีที่ไม่ชอบ ทำให้ปลัดกระทรวงการคลังต้องพ้นจากเก้าอี้อย่างเจ็บปวด ใครกล้าก็อาจมีประวัติซ้ำรอยนะ จะบอกไห่